**27-09-2024 Μήνυμα της Αν. Περιφερειακής Διευθύντριας Εκπ/σης ΑΜΘ Μαριγούλας Κοσμίδου για την 11η Πανελλήνια Ημέρα Σχολικού Αθλητισμού.**

Η σημερινή ημέρα όπως ορίστηκε από το Υπουργείο Παιδείας είναι ημέρα γιορτής. Συμμετέχουμε στην 11η Ευρωπαϊκή Ημέρα Σχολικού Αθλητισμού 2024 και μεταδίδουμε το κοινό σύνθημα «Αθλούμαστε Μαζί. Δίνουμε ποιότητα στη ζωή».

Οι σχολικές μονάδες όλων των βαθμίδων έχουν προγραμματίσει εντός του σχολικού ωραρίου – αθλητικές δραστηριότητες και αθλοπαιδίες με στόχο την ενθάρρυνση και κινητοποίηση ΟΛΩΝ των μαθητών/τριων στοχεύοντας στην αύξηση της φυσικής δραστηριότητας των παιδιών, στην βελτίωση της υγείας καθώς και της ποιότητας ζωής αυτών.

Μέσα από τις εκδηλώσεις, τις παρουσιάσεις, τις δραστηριότητες και το παιχνίδι, υπό την καθοδήγηση των εκπαιδευτικών τόσο της Φυσικής Αγωγής όσο και των εκπαιδευτικών όλων των ειδικοτήτων, δίνεται η δυνατότητα και η ευκαιρία στα παιδιά να δοκιμάσουν βιωματικά διάφορα αθλήματα, να ασχοληθούν με την σωματική δραστηριότητα και τον αθλητισμό κατανοώντας τα οφέλη της άθλησης και του αθλητισμού.

Καλλιεργούμε κοινωνικές δεξιότητες/ικανότητες, υγιείς συμπεριφορές λέγοντας ΟΧΙ στην αδράνεια και την υποκινητικότητα. Θα ήθελα να σταθούμε στο «Μαζί». Σε αυτή τη μέρα γιορτής είμαστε όλοι μαζί! Χωρίς αποκλεισμούς! Χωρίς διακρίσεις!! Και ύστερα θα ήθελα να σταθούμε στη λέξη «ποιότητα»! Δεν είναι η ποσότητα που μας ενδιαφέρει! Τα υλικά με τα οποία διανθίζουμε την καθημερινότητά μας δεν έχουν καμία ουσία αν η ζωή μας δεν έχει ποιοτικά χαρακτηριστικά! Ας μάθουμε να διαλέγουμε, να επιλέγουμε την άθληση από την ύλη, την συναισθηματική μας ευεξία μέσα από την άθληση και όχι μέσα από τα υπέρμετρα υλικά αγαθά.

Η επαφή της νέας γενιάς με τον αθλητισμό ειδικά στις μέρες μας αποτελεί επιτακτική ανάγκη. Γι’ αυτό το λόγο όπως κάθε χρόνο η Πανελλήνια Ημέρα Σχολικού Αθλητισμού αποτελεί ημέρα γιορτής όλης της Σχολικής Κοινότητας. Γιορτάζουμε όχι μόνο την αγάπη για την άθληση, αλλά και για την υγεία, γιορτάζουμε την αγάπη για τη ζωή!